[pic] | COMISIA COMUNITĂŢILOR EUROPENE |

Bruxelles, 19.12.2007

COM(2007) 864 final

2005/0228 (COD)

AVIZ AL COMISIEI în conformitate cu articolul 251 alineatul (2) paragraful al treilea litera (c) din Tratatul CE privind amendamentele Parlamentului European la poziția comună a Consiliului referitoare la propunerea de

REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (CE) nr. 1592/2002 din 15 iulie 2002 privind normele comune în domeniul aviației civile și instituirea unei Agenții europene de siguranță a aviației

DE MODIFICARE A PROPUNERII COMISIEI în conformitate cu articolul 250 alineatul (2) din Tratatul CE

2005/0228 (COD)

AVIZ AL COMISIEI în conformitate cu articolul 251 alineatul (2) paragraful al treilea litera (c) din Tratatul CE privind amendamentele Parlamentului European la poziția comună a Consiliului referitoare la propunerea de

REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (CE) nr. 1592/2002 din 15 iulie 2002 privind normele comune în domeniul aviației civile și instituirea unei Agenții europene de siguranță a aviației

1. Introducere

În conformitate cu articolul 251 alineatul (2) paragraful al treilea litera (c) din Tratatul CE, Comisia emite un aviz privind amendamentele propuse de Parlamentul European în a doua lectură. Comisia își prezintă mai jos avizul privind cele 20 de amendamente propuse de Parlament.

2. ISTORICUL DOSARULUI

Data trimiterii propunerii către Parlamentul European și către Consiliu [documentul COM(2005) 579 final – 2005/0228(COD)] | 18 noiembrie 2005 |

Data avizului emis de Comitetul Economic și Social European | 21 aprilie 2006 |

Data avizului emis de Parlamentul European, la prima lectură | 14 martie 2007 |

Data adoptării poziției comune, cu unanimitate | 15 octombrie 2007 |

Data adoptării rezoluției, la a doua lectură, de către Parlamentul European, cu 20 de amendamente la poziția comună | 12 decembrie 2007 |

3. OBIECTUL PROPUNERII

Propunerea Comisiei adoptată la 15 noiembrie 2005 vizează extinderea normelor comune în materie de siguranță aeriană la operațiunile aeriene, la licențele piloților și la siguranța aeronavelor din țările terțe. Propunerea vizează, de asemenea, intensificarea controalelor și sancțiunilor aplicabile în cazul nerespectării acestor norme, precum și îmbunătățirea funcționării Agenției europene de siguranță a aviației (AESA), în lumina experienței acumulate.

4. AVIZUL COMISIEI PRIVIND AMENDAMENTELE PARLAMENTULUI EUROPEAN

Comisia poate accepta cele 20 de amendamente adoptate de Parlamentul European la a doua lectură, dat fiind că acestea decurg din compromisul la care au ajuns cele trei instituții.

Principalele amendamente vizează modificarea definiției de „aeronavă complexă”, notificarea ex ante a derogărilor de la sistemele de limitare a timpului de zbor, introducerea unui sistem de amenzi, precum și selectarea membrilor Consiliului de administrație pe baza experienței și a angajamentului acestora de a acționa în interesul agenției.

În contextul compromisului, Comisia a trebuit să facă trei declarații:

Cu referire la: articolul 63

În ceea ce privește articolul 63, Comisia declară că, atunci când se va modifica Regulamentul (CE) nr. 593/2007 al Comisiei din 31 mai 2007 privind onorariile și taxele percepute de Agenția Europeană pentru Siguranța Aviației, va ține seama de situația specifică a IMM-urilor, precum și de impactul pe care nivelul onorariilor și al taxelor l-ar putea avea asupra viabilității lor economice, garantând în continuare respectarea principiului de nediscriminare și acoperirea integrală a costurilor aferente serviciilor furnizate de veniturile pe care agenția le obține din activitatea sa de certificare.

Cu referire la: articolul 3 litera (j) punctul (i) paragraful al patrulea

„În ceea ce privește definiția aeronavelor cu motorizare complexă, Comisia va evalua impactul economic asupra piețelor al includerii aeronavelor echipate cu turboreactoare și cu cel puțin un turbopropulsor în această definiție și solicită Agenției Europene pentru Siguranța Aviației să supravegheze performanța acestora în materie de siguranță.”

Cu referire la: anexa II litera (e) (aeronave ultraușoare)

„Comisia solicită Agenției Europene pentru Siguranța Aviației să întreprindă consultări oficiale cu toate părțile interesate și să prezinte un aviz motivat asupra modificării literei (e) din anexa II pentru a include aeronavele ultraușoare cu o greutate mai mică de 600 kg, dacă este cazul.”

5. CONCLUZIE

În temeiul articolului 250 alineatul (2) din Tratatul CE, Comisia își modifică propunerea după cum se prevede mai sus.